एफिल टावर सात समंदर पार पेरिस में है लेकिन राम रहीम ने फ्रांस के पेरिस से छह हजार किलोमीटर दूर हरियाणा के सिरसा में एफिल टावर बनवा लिया. धर्म की दुकान चलाने वाले राम रहीम ने जेल जाने से पहले अपने हजारों ख्वाब पूरे किए लेकिन उसका एक ख्वाब अधूरा रह गया.राम रहीम का वो अधूरा ख्वाब है जल महल. जल महल पर पिछले छह महीने से काम चल रहा था. इसका पचास फीसदी से ज्यादा काम पूरा भी हो चुका था लेकिन इसी बीच राम रहीम जेल चला गया. गुरमीत राम रहीम का ये ड्रीम प्रोजेक्ट पूरी तरह से कारोबार से जुड़ा हुआ था.राम रहीम ने डेरा सच्चा सौदा के नाम पर अंध भक्तों को धन धन सतगुरु का जाप कराया और अपना ध्यान सिर्फ धन कमाने पर लगाए रखा. इस कड़ी में उसने एमएसजी रिसॉर्ट और एसएमजी होटल का कारोबार जमा लिया. इसके बाद राम रहीम का अगला ड्रीम प्रोजेक्ट जल महल का आया.जल महल के लिए कई एकड़ में खुदाई करवाई गई. पर्यटन और कमाई के लिहाज से इस जल महल को कशिश रेस्टोरेंट से जोड़ा जाना था. इसके लिए बाकायदा नहर खोदी गई. नहर में एक जहाजनुमा इमारत तैयार की गई, जिसमें छह कमरे बनाए गए हैं. इन कमरों की खासियत ये है कि ये सब पानी में हैं.